Vi gav 80€ for en 8 personers taxa/bus fra lufthavnen til lejligheden. Det var meget nemt at finde transport, taxachaufførerne kom os nærmest i møde.
Vi ankom kl. 15 til aftalt tid, det var en lidt ærgerlig start, da vi alle trængte til at komme ind og på plads og så til stranden, men lejligheden var ikke færdig med at blive rengjort og alle håndklæderne var til vask :-(
Når det er sagt, så har vi haft en fantastisk uge på Mallorca!
Lejligheden ligger på 1. sal, og der er elevator. Den er meget større, end det ser ud, på billederne. Køkkenet er dog virkelig småt og aldeles sparsomt i forhold til inventar, der er kun det allermest nødvendige og man skal være kreativ for at kunne kokkerere til 8 mennesker ;-) Nogle af tingene i køkkenet fremstod en anelse beskidt og slidt.
Badeværelset er rent, rummeligt og fint, og bruseren er god og med rigeligt varmt vand. Der var toiletpapir, sæbe, shampoo og showergel til hele ugen.
Beliggenheden er absolut perfekt! Vi var afsted med 6 børn i alderen 10-24 år, og alle kunne selvstændigt få opfyldt deres behov i gåafstand. MASSER af kiosker med is, sodavand, slik, basis dagligvarer mm. SPAR købmand lige under lejligheden, med de sødeste medarbejdere.
Bar/diskoteksliv for de unge i 10 minutters gå afstand. Alverdens skønne strand barer, strand caféer, restauranter, tøjbutikker mm. på samme gade som lejligheden. Stranden lige overfor. En dejlig strand med rent sand og vand. Liggestole til udlejning, og mulighed for skyggepladser.
Der er rimelig langt at gå til nærmeste store supermarked (Aldi) hvor man fx kan købe kød og lignende.
Vi kan anbefale restauranten “Paradise Beach” som ligger i retningen mod pamanova Beach - 10 minutters gang. Her fik vi rigtig god betjening, lækkert mad og gode drinks og senere var der rolig livemusik.
Fra den relativt lille altan (max plads til 4 siddende ad gangen) havde man morgensol og fantastisk udsigt til stranden og det skønne vand, dog desværre delvist dækket af en kæmpe trækrone - lidt ærgerligt.
Alle 4 senge er dobbeltsenge og man ligger godt. Airconditionanlæg i hele lejligheden er totalt i orden.
Vi manglede lidt hylde og knageplads på nogle af værelserne og på badeværelset.
Vi havde nogle ret støjende naboer et par af dagene og der er virkelig lyt i lejligheden. Til gengæld er der overraskende ro fra den ellers livlige gade.
Juan var en god vært, og man får øjeblikkeligt svar på alle henvendelser.